CELEX: 32018R0074
Language: sl
Date: 2018-01-17 00:00:00
Title: Uredba Komisije (EU) 2018/74 z dne 17. januarja 2018 o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe fosforjeve (V) kisline – fosfatov – di-, tri- in polifosfatov (E 338–452) v zamrznjenih mesnih nabodalih za vertikalno pečenje (Besedilo velja za EGP. )

18.1.2018   
            
            
               SL
            
            
               Uradni list Evropske unije
            
            
               L 13/21
            
         UREDBA KOMISIJE (EU) 2018/74
   z dne 17. januarja 2018
   o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe fosforjeve (V) kisline – fosfatov – di-, tri- in polifosfatov (E 338–452) v zamrznjenih mesnih nabodalih za vertikalno pečenje
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,
   ob upoštevanju naslednjega:
   
               (1)
            
            
               V Prilogi II k Uredbi (ES) št. 1333/2008 so določeni seznam Unije aditivov za živila, odobrenih za uporabo v živilih, in pogoji njihove uporabe.
            
         
               (2)
            
            
               Navedeni seznam se lahko na pobudo Komisije ali na podlagi zahtevka posodobi v skladu s skupnim postopkom iz člena 3(1) Uredbe (ES) št. 1331/2008 Evropskega parlamenta in Sveta (2).
            
         
               (3)
            
            
               28. avgusta 2015 je bil predložen zahtevek za odobritev uporabe fosforjeve (V) kisline – fosfatov – di-, tri- in polifosfatov (v nadaljnjem besedilu: fosfati) kot stabilizatorja in humektanta v zamrznjenih mesnih nabodalih za vertikalno pečenje, ki spadajo v kategorijo živil 08.2 „Mesni pripravki, kot so opredeljeni v Uredbi (ES) št. 853/2004“ iz dela E Priloge II k Uredbi (ES) št. 1333/2008. Zahtevek je bil pozneje dan na voljo državam članicam v skladu s členom 4 Uredbe (ES) št. 1331/2008.
            
         
               (4)
            
            
               Uporaba fosfatov je potrebna za delno ekstrakcijo in razgradnjo mesnih beljakovin, s čimer se ustvari beljakovinska obloga na mesnih nabodalih za vertikalno pečenje, ki kose mesa medsebojno poveže ter tako zagotovi homogeno zamrzovanje in pečenje. Poleg tega z uporabo fosfatov meso med odtajanjem ostane sočno, mesna nabodala za vertikalno pečenje pa ostanejo stabilna. Takšna tehnološka potreba je bila priznana za vrteča se zamrznjena mesna nabodala za vertikalno pečenje iz ovčjega, jagnječjega, telečjega ali govejega mesa, ki se ga obdela s tekočimi začimbami, ali iz perutninskega mesa, ki se ga obdela ali ne s tekočimi začimbami, pri čemer se uporabi samo ena ali več vrst mesa, ki je narezano ali mleto in je namenjeno za pečenje s strani nosilca živilske dejavnosti. Popolnoma pečena mesna nabodala nato zaužije končni potrošnik.
            
         
               (5)
            
            
               V skladu s členom 3(2) Uredbe (ES) št. 1331/2008 mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 zaprositi za mnenje Evropsko agencijo za varnost hrane (v nadaljnjem besedilu: Agencija), razen če zadevna posodobitev verjetno ne bo imela učinka na zdravje ljudi.
            
         
               (6)
            
            
               Varnost fosfatov je ocenil Znanstveni odbor za hrano, ki je določil največji dopustni dnevni vnos 70 mg/kg telesne teže, izražen kot fosfor (3). Fosfati so dovoljeni za uporabo kot aditivi za živila v različnih živilih, vključno z mesnimi proizvodi in nekaterimi mesnimi pripravki. Zato se ne pričakuje, da bo imela razširitev uporabe na zamrznjena mesna nabodala za vertikalno pečenje znatne učinke na skupno izpostavljenost fosfatom. Da bi se omejilo nadaljnje izpostavljanje dodanim fosfatom, bi morala biti razširitev uporabe omejena samo na zamrznjena mesna nabodala za vertikalno pečenje, pri katerih je bila ugotovljena tehnološka potreba.
            
         
               (7)
            
            
               Ker razširjena uporaba navedenih aditivov pomeni posodobitev seznama Unije, ki verjetno ne bo imela učinka na zdravje ljudi, mnenje Agencije ni potrebno.
            
         
               (8)
            
            
               Prilogo II k Uredbi (ES) št. 1333/2008 bi bilo zato treba ustrezno spremeniti.
            
         
               (9)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Priloga II k Uredbi (ES) št. 1333/2008 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 17. januarja 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 354, 31.12.2008, str. 16.
   
      (2)  Uredba (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (UL L 354, 31.12.2008, str. 1).
   
      (3)  Poročila Znanstvenega odbora za hrano, petindvajseta serija, 1991, str. 13.
   
      PRILOGA
      V delu E Priloge II k Uredbi (ES) št. 1333/2008 pri kategoriji živil 08.2 „Mesni pripravki, kot so opredeljeni v Uredbi (ES) št. 853/2004“, se vnos za fosforjevo (V) kislino – fosfate – di-, tri- in polifosfate (E 338-452) nadomesti z naslednjim:
      
         
                      
                  
                  
                     „E 338-452
                  
                  
                     fosforjeva (V) kislina – fosfati – di-, tri- in polifosfati
                  
                  
                     5 000 
                  
                  
                     (1) (4)
                  
                  
                     samo breakfast sausages: v tem proizvodu je meso zmleto tako, da se mišice in mast v celoti razpršijo, tako da vlakna tvorijo emulzijo z mastjo, kar daje proizvodu tipičen videz; finska slana božična šunka, burger meat z vsebnostjo zelenjave in/ali žit, zmešanih med meso, vsaj 4 %, Kasseler, Bräte, Surfleisch, toorvorst, šašlõkk, ahjupraad, Bílá klobása, Vinná klobása, Sváteční klobása, Syrová klobása in vrteča se zamrznjena mesna nabodala za vertikalno pečenje iz ovčjega, jagnječjega, telečjega in/ali govejega mesa, ki se ga obdela s tekočimi začimbami, ali iz perutninskega mesa, ki se ga obdela ali ne s tekočimi začimbami, pri čemer se uporabi samo ena in/ali več vrst mesa, ki je narezano in/ali mleto in je namenjeno za pečenje s strani nosilca živilske dejavnosti, nato pa ga zaužije končni potrošnik“